Unsern freundlichen grus mit vormogen alles guten stets zuvorn. – – – – – Die Denneschen sendeboten haben geklaget, das innen etzliche stete und schlusser in Schweden bestellet weren auf einen tag, stunde und zeit abehendig zue machen und sunderlich die borch Wieborch, die sie doch vormiddelst Gottes hulfe widder hadden eingekriegen, darauf sie doch kost und ungelt getan hatten, die sich beleuft hoger dan 100,000 gulden, das alles koningk Karl bestellet solde haben, den wir mit uns hausen und hegen, so doch in der vorschreibunge des beyfriede klerlich stehet ausgedruckt, das ein theil dem anderen entkegen, die im zu schaden mochte wesen, niemand soll haussen und hegen, welchen schaden sie alles auf uns vormeineten zue bringen. Und darumb duchte uns geraten wesen, das ir euch mit demselbigen koninge Karl vorgewiisten und ob ir vorschreibunge von im mochten haben, das er binnen solchem friede nichts kegen Schweden noch mit besteltnisse, worten oft werken nach offenbar nach heimlich bestellete. Und wowol wir uns des aufs hochste wir konden eintlegten und vorantworten und och konig Karles brif seiner entschuldigung ofenbar in kegenwertikeit aller schedesherren und der Denen lissen lesen, moch[te] uns doch wenig helfen und gingen gantz auf der verschreibunge, das wir in hauseten und hegeten, und sprochen offenbar, das sie klarlich wusten, das solcheins von demselben konige Karl wer zu wege gekomen. Und so sie solcheins red mit den ersten auf uns also vornemen, befurchten wir uns, je lenger er mit uns ist, je mehr sie auf uns brengen worden, ob in irkein schade binnen dem mer geschege, dodurch sie solcher beschedigung unsen burger und kaufleuten geton mochten qwit werden und auch mag dersolbige konig Karl mer von Putzke bestellen, dan das er sonst tuen konde, se er mit euch zur stad were. – – – – – – – – – – – – – – – – – – – – – – – – – – – – – – Gegeben zu Lubek am heiligen pfingstag etc. 13 maji anno 1459. Reinholt Niderhoff, Kort von Dallen.